વેંગસરકરે કહ્યું હતું કે શ્રીલંકા વિરુદ્ધ વન-ડે અને ટેસ્ટ શ્રેણી માટે પસંદગી સમિતિની બેઠકમાં તે કોહલીને વન-ડે ટીમમાં સ્થાન આપવા ઈચ્છતા હતા. પરંતુ તત્કાલિન સુકાની ધોની અને કોચ ગેરી કર્સ્ટન સંતુષ્ટ ન હતા. મને લાગતું હતું કે કોહલીને તક આપવાનો આ યોગ્ય સમય છે અને અન્ય ચાર પસંદગીકર્તાઓ પણ મારા નિર્ણયથી સહમત હતા. જોકે, ધોની અને કર્સ્ટને કોહલીને વધારે રમતા જોયો ન હતો તેથી તેમણે ના પાડી હતી. મેં તેમને કહ્યું હતું કે હું તેને ઘણી વાર રમતો જોઈ ચૂક્યો છું તેથી તેને ટીમમાં સામેલ કરવો જોઈએ. વેંગસરકરે કહ્યું હતું કે મને ખબર હતી કે એસ.બદ્રીનાથ આઈપીએલની ચેન્નાઈ સુપર કિંગ્સ ટીમનો ખેલાડી હતો તેથી તેઓ તેને ટીમમાં સામેલ કરવા ઈચ્છતા હતા. જો કોહલીને ટીમમાં સામેલ કરવામાં આવે તો બદ્રીનાથને ટીમની બહાર કરવો પડતો. એન.શ્રીનિવાસન ટીમના કોષાધ્યક્ષ હતા અને તેમની ટીમના ખેલાડીને બહાર કરવાની વાતને લઈને તેઓ નારાજ થયા હતા.તેમણે મને પૂછયું હતું કે બદ્રીનાથને કયા આધારે બહાર કરવામાં આવી રહ્યો હતો. ત્યારે મેં તેમને કહ્યું હતું કે મેં કોહલીને ઓસ્ટ્રેલિયામાં બેટિંગ કરતો જોયો છે અને તે શાનદાર બેટ્સમેન છે. તેના કારણે તેને ટીમમાં સામેલ કરવા ઈચ્છું છું. શ્રીનિવાસનું કહેવું હતું કે તે ૨૯ વર્ષનો થઈ ગયો છે અને હવે તેને ટીમમાં સામેલ કરવામાં નહીં આવે તો ક્યારે આવશે. મેં કહ્યું કે તેને તક મળશે પરંતુ ક્યારે તે કહી શકાય નહીં. ત્યારપછીના દિવસે શ્રીનિવાસન શ્રીકાંતને લઈને બીસીસીઆઈ અધ્યક્ષ શરદ પવાર પાસે ગયા હતા અને ત્યારે મારો કાર્યકાળ સમાપ્ત થઈ ગયો હતો.